༄༅། །རྒྱལ་བ་འབྲི་ཁུང་པ་ཁུ་དབོན་གསུམ་གྱི་རྣམ་པར་ཐར་པ་བཞུགས་སོ། །

༄༅། །འགྲན་གྱི་ཟླ་ཐམས་ཅད་དང་བྲལ་བ་མཉམ་མེད་དྭགས་པོ་བཀའ་བརྒྱུད་ཀྱི་སྤྲུལ་པའི་སྐྱེས་ཆེན་ཇི་སྙེད་བྱོན་པ་དེ་སྙེད་ཀྱི་ངོ་བོ་རྗེ་བཙུན་སངས་རྒྱས་མཉན་པ་ལ་ཕྱག་འཚལ་ཏེ། རྒྱལ་བ་འབྲི་ཁུང་པའི་ཆེ་བའི་ཡོན་ཏན་ཅུང་ཟད་ཅིག་བརྗོད་པར་བྱའོ། །དེ་ཡང་འདི་ལྟར་ཐོས་ཏེ། མགོན་པོ་འབྲི་ཁུང་པ་སྐྱོབ་པ་འཇིག་རྟེན་གསུམ་གྱི་མགོན་པོའི་དགེ་སློང་རིན་ཆེན་དཔལ་ཞེས་བྱ་བ་བོད་ཆེན་པོའི་སར་སྐུ་འཁྲུངས་ནས་དབུས་གཙང་གི་ཡུལ་སངས་རྒྱས་ཀྱི་བསྟན་པ་དྲི་བྲལ་དུ་བཞུགས་པའི་ཕྱོགས་སུ་བྱང་ཆུབ་ཀྱི་སྙིང་པོའི་དངོས་པོ་ལེན་པའི་སླད་དུ་གཤེགས་ཏེ། དེ་ཡང་ཡང་དག་པར་རྫོགས་པའི་སངས་རྒྱས་འཁོར་བ་འཇིག་གི་ངོ་བོ་དཔལ་ཕག་མོ་གྲུ་པ་རྡོ་རྗེ་རྒྱལ་པོའི་ཞབས་སྤྱི་བོའི་རྒྱན་དུ་མཛད་དེ། དྲང་སྲོང་ཆེན་པོའི་གོ་འཕང་མཐར་ཕྱིན་པའི་ཚུལ་ཞིང་འདིར་སླར་ཡང་བསྟན་པ་གང་དྲི་མ་མེད་པའི་ཟླ་ཞལ། མཚན་དང་དཔེ་བྱད་ཀྱི་མཆོག་བསྒྲུན་དུ་མེད་པས་ཉེ་བར་བརྒྱན་པ། གསེར་གཙོ་མའི་རང་བཞིན་བཟང་པོ་ཡང་མོག་པོར་བྱེད་པའི་འོད་ཟེར་ཅན་ཉོན་མོངས་པ་དང་ཤེས་བྱའི་སྒྲིབ་པའི་རྡུལ་ཕྲ་མོ་ཙམ་ཡང་འཛིན་པ་མི་མངའ་བ། ས་གསུམ་གྱི་བླ་མ་གཅིག་པུ་པ། མཉམ་པ་མེད་པའི་ཡེ་ཤེས་ཀྱི་མཐུས་ཆོས་ཀྱི་འཁོར་ལོ་མཐའ་ཡས་པའི་རྒྱལ་ཐབས་རྨད་དུ་བྱུང་ཞིང་རྗེས་སུ་འབྲངས་པའི་རྒྱུད་བྱང་ཆུབ་སེམས་གཉིས་ཀྱིས་འཇམ་པོར་བརྟུལ་བས་སྲིད་ཞིའི་མཐའ་གཉིས་ལ་མི་ལྟུང་བའི་གོམ་སྟབས་མཛེས་པ། འཇིག་རྟེན་དང་འཇིག་རྟེན་ལས་འདས་པའི་ཕུན་ཚོགས་མ་ལུས་པས་སྣུམ་པོར་བགྱིད་པས་ཕོངས་པ་ཀུན་བཀྲེན་པའི་ས་ལས་འདས་ཏེ། འབྱོར་པ་མི་འཇིག་པ་རབ་ཏུ་བརྟན་པ་རི་རྒྱལ་ལྟར་འགོད་ཅིང༌། ཡོན་ཏན་གྱི་མཐའ་གཏུགས་པ་མེད་པས་སྐྱེས་བུ་ཆེན་པོར་གྱུར་པ་གང་གི་ཡང་རང་བཞིན་གྱིས་ཚུལ་དཔོགས་པའི་ཚད་མ་དང་མི་ལྡན་པ། མཐོང་བ་ཙམ་གྱིས་ཟག་པ་དང་བཅས་པའི་རྒྱུ་ལས་བྱུང་བ་མ་ཡིན་པར་གང་ཟག་མཆོག་དམན་ཐམས་ཅད་ཀྱི་ངོ་བོ་ཉིད་ཀྱི་ཤེས་པ་ཀུན་དའི་འདབ་མ་ལྟར་དཀར་ཞིང་རྒྱས་པའི་སྨིན་མཚམས་ཀྱི་དཔྲལ་དབྱེས་རབ་ཏུ་ཕྱེད་པ་ལ་བདུད་རྩིའི་ཟེར་འཕྲེང་ལྟར་དཀར་བའི་མཛོད་པུ་གཡས་སུ་འཁྱིལ་བ་དང་བཅས་པས་སྐྱེ་བོ་ཀུན་ལ་མི་མཐུན་པ་མེད་པའི་དགའ་བ་བསྐྱེད་པར་མཛད་པ། རིས་མེད་པའི་ཐུགས་རྗེ་ཆེན་པོས་གཟིགས་པ་མི་གནས་པའི་ཞི་བ་ཆེན་པོས་ཟིམ་བུར་གཡོ་བའི་སྤྱན་ཨུཏྤལ་སྔོན་པོའི་མདངས་སྙིགས་མར་བྱེད་པ། བདེན་པ་རྣམ་པར་ངེས་པ་འགྲེལ་བའི་དབྱངས་མཐའ་ཡས་པའི་ཁྱོན་ཡངས་པའི་ལྗགས་ཕྲ་མོའི་དོན་འཆད་པ་ལ་ཟུར་མི་ཕྱིན་པ་མིན་པས་སྲབ་ལ་མཉེན་པས་འཇིག་རྟེན་གྱི་ཁམས་ཐམས་ཅད་ཁྱབ་པར་བཀོད་དེ། བརྗོད་པ་ལ་ཟློས་བུ་དང་རྐྱལ་བ་ཐམས་ཅད་འཇོམས་པའི་ང་རོ་སྙན་པོས་བཟུང་བར་འོས་པའི་གཏམ་ལ་རྣ་བ་བླགས་ཏེ་གཏོད་པ་རྣམས་ངང་གིས་འདུ་བ། མུ་མེད་པའི་སྐྱེ་བོ་ཀུན་དགའ་བར་བྱེད་པའི་ཚེམས་གསལ་པོར་སྟོན་ཏེ་བཏང་སྙོམས་ཀྱིས་འཛུམ་པས་ཟབ་མོ་ལ་གཞོལ་བའི་བློ་འཇོ་བ། འོག་མིན་པའི་ལྷའི་དབང་པོ་དབང་བསྒྱུར་ལ་སོགས་པ་རང་འོད་དཔེར་བྱ་ལས་འདས་པ་ཡང༌། གང་གི་འོད་ཟེར་རྣམ་པར་འཚེར་བའི་དབུས་སུ་དུད་རིས་ལྟར་ནོག་པར་འགྱུར་ཞིང༌། བཞེངས་པ་དང་གཤེགས་པ་དང་བསྐྱོད་པ་དང་སྐྱིལ་མོ་ཀྲུང་མདུད་པ་དང་གྲོལ་བ་ན་ནམ་མཁས་ཀྱང་སྒྲ་གླག་ཅོར་དུ་སྒྲོགས་ཏེ་གཞལ་དུ་མེད་པའི་ཕྱོགས་བཅུར་འགུལ་ལྡེག་འུར་བ་དང༌། ལྷུང་ལྷུང་གི་བར་མཚམས་མེད་པར་གཡོ་བར་མཛད་པ། གཏོང་བ་ཆེན་པོ་ལ་མངོན་པར་དགྱེས་པའི་ཐག་སོར་ཡོ་བྱད་ཐམས་ཅད་རྫོགས་པའི་བྱང་ཆུབ་ལས་གཞན་དུ་ཆུད་མི་ཟ་བའི་ཕྱིར་དྲ་བ་ལྟར་འབྲེལ་བས་དགེ་འབྲས་ཀྱི་དངོས་པོ་མི་ལྟུང་བར་འཛིན་པ་དང༌། ང་རྒྱལ་དང་དྲེགས་པའི་ཉྭ་སུལ་ལང་ལོང་ཞི་བ་དང་དུལ་བར་བྱས་པའི་བྱིན་པ་རི་དྭགས་ཨེ་ན་ཡའི་བྱིན་པ་ལྟར་སྙོམས་པར་ཕྲ་ལ་ཟླུམ་པ་དང༌། བསྐལ་པ་བགྲང་དུ་མེད་པར་ཕ་རོལ་ཏུ་ཕྱིན་པ་བཅུས་ལེགས་པར་བསྒྲུབས་པའི་ཞིང་དང་འཁོར་དང་སྐུ་ཚེ་དང་ཡོ་བྱད་དང་ལང་ཚོ་དང་མཚན་དཔེ་ཡོན་ཏན་ཤེས་བྱའི་ཁོངས་སུ་ཟད་པ་མེད་ཅིང་ཕུལ་དུ་དབྱུང་དུ་མེད་པ། པདྨ་གསར་པའི་གེ་སར་ལྟར་གཙང་ཞིང་གྲུང་པོར་གྱུར་པས་ཚུ་རོལ་སྲིད་པ་གསུམ་གྱི་གནས་སུ་མི་འོང་བ། རྫུ་འཕྲུལ་གྱི་རིགས་པ་ཟབ་མོའི་སྨན་ཆེན་པོའི་མཐུས་ཆོས་ཐམས་ཅད་སྒྱུ་མ་དང་གར་བ་ལྟར་རྣམ་པར་བརླབ་སྟེ། སྟོང་པ་དང་ཞི་བ་དང་བདེན་པའི་དེ་ཉིད་ཀྱིས་རོ་གདོན་པར་མཛད་ནས། ཕྱིན་ཅི་ལོག་གི་འཁྲུལ་པའི་མིག་བཀྲུ་བ་ལ་ཐུགས་རྗེ་ཆེན་པོས་དུས་མི་འཁྲུགས་པ་འཛིན་པ་དང༌། ཆོས་ཉིད་ཀྱི་དབང་ཕྱུག་ཆེན་པོར་གྱུར་པས་འཕགས་ལམ་གྱི་རང་བཞིན་མ་ཚང་བ་མེད་པའི་སྲིད་ཐབས་ཐེག་པ་གསུམ་སོ་སོའི་ཤེས་རབ་ཀྱི་འཇུག་པ་དང་སྦྱར་བའི་བགོ་སྐལ་འགྱེད་པ་ལ་ལྷག་ཆད་ནོར་བའི་ནོངས་པ་མི་བཞེས་པ། དུད་འགྲོའི་སྐྱེས་གནས་སུ་གཏོགས་པའི་དམན་པའི་སེམས་ཅན་བདེ་འབྲས་ཟད་པ་ཐ་ཆད་ཀྱང༌། གང་ལ་དམིགས་ནས་དགེ་བའི་བློ་གྲོས་དུས་ཀྱི་སྐད་ཅིག་གཅིག་ལ་ཐེར་འབུམ་གྱི་ཆར་བཤིག་པའི་ཆ་ཤས་གཅིག་སྐྱེས་པ་ན། སྐད་གཅིག་དེ་ཉིད་ལ་ཚངས་པ་ཆེན་པོ་ཚངས་པའི་རྒྱལ་པོ་སྟོང་ཕྲག་མང་པོས་བསྐོར་བའི་སྐལ་པ་སྦྱིན་པ་ལ་ང་ཡི་བའི་དྲི་མ་དང་བྲལ་བ། དེ་ལྟ་བུའི་སྙན་གྲགས་ཀྱིས་གཏམ་ཆེན་པོ་དེ་མཐའ་གཏུགས་པ་མ་མཆིས་པའི་སངས་རྒྱས་ཀྱི་ཞིང་མཐའ་ཡས་པ་རྣམས་སུ་བདེ་བར་གཤེགས་པ་འཚལ་ཏོ་ཅོག་དབྱངས་གཅིག་མགྲིན་གཅིག་ཏུ་འཁོར་གྱི་དཀྱིལ་འཁོར་པ་ཀུན་ལ་སྒྲོགས་པར་མཛད་དེ། ཇི་སྐད་དུ། མི་མཇེད་འཇིག་རྟེན་གྱི་ཁམས་ཞེས་བྱ་བར་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་བྱ་བའི་དེ་བཞིན་གཤེགས་པ་ཞིག་འགྲོ་བའི་བླ་མར་བྱོན་ཏེ། དེ་ཉིད་ཀྱི་བསྟན་པ་གཟུགས་བརྙན་གྱི་དུས་ལ་བབ་པ་ན། སླར་དེ་བཞིན་གཤེགས་པ་ཤཱཀྱ་ཐུབ་པ་དེ་ཉིད་བོད་གངས་ཅན་གྱི་ཁྲོད་འབྲི་སེ་བ་བྱང་ཆུབ་ཀྱི་གླིང་ཞེས་བྱ་བར་ཤཱཀྱའི་དགེ་སློང་རིན་ཆེན་དཔལ་བྱ་བར་སྤྲུལ་ཏེ་འཁོར་རྗེ་བཙུན་བྱམས་མགོན་གྱི་འདུས་པ་དང་པོར་ལས་མི་ཉུང་བའི་དབུས་སུ་ལྷའི་དབང་པོ་བརྒྱ་བྱིན་དང་ཚངས་པ་ལ་སོགས་པས་ཆོས་ཀྱི་འཁོར་ལོ་བསྐོར་བར་གསོལ་བ་འདེབས་ཤིང༌། ཆོས་ཀྱི་འཁོར་ལོ་ཡང་དོན་དམ་རྣམ་པར་ངེས་པ་ཐེག་པ་གཅིག་ཁོ་ནར་བསྐོར་བ་ལ་མི་གནས་པའི་མྱང་འདས་ཀྱི་ཚངས་ཚུལ་གྱི་རྒྱུད་ལེགས་པར་གྲོལ་བའི་ས་བཅུ་པའི་བྱང་ཆེན་ཤ་སྟག་འདུས་པའི་འདྲེན་པར་མཛད་ལ་བྱང་ཆུབ་སེམས་དཔའ་དེའི་རྣམ་པར་ཐར་པའང་ཁྱིམ་ནས་ཁྱིམ་མེད་པར་རབ་ཏུ་གཤེགས་ཏེ་བསྙེན་པར་རྫོགས་པ་དགེ་སློང་གི་རང་བཞིན་ཅན་སྦྱངས་པའི་ཡོན་ཏན་བཅུ་གཉིས་ལ་གནས་པ། སྒྲུབ་པ་ལ་ནན་ཏན་དུ་མཛད་ཅིང་རང་བཞིན་གྱི་རྒྱུད་ཀྱི་འཁོན་མ་ལུས་པ་སྦྱངས་པ་ཁོ་ན་ལ་འབད་པ་ལྷུར་མཛད་པ་དེ་ལྟ་བུའི་ལུས་པ་རྣམ་པར་དཀར་བ་ལས་འཕེལ་བའི་ངུར་སྨྲིག་འཛིན་པའི་རྒྱལ་མཚན་གྱི་ས་གཞི་འཁོར་ཡུག་དང་བཅས་པ་གང་བའི་འོད་ཟེར་གྱི་བདུད་སྡེ་དཔུང་ཚོགས་མ་ལུས་པ་ཚིག་ཅིང་ངུད་མི་བཟད་པར་སྒྲོགས་སུ་འཇུག་པར་འགྱུར་རོ། །ཞེས་ལུང་སྟོན་པར་གདོན་མི་འཚལ་བའི་སྐྱོབ་པ་དེ་ནི་ཡང་དག་པར་རྫོགས་པའི་སངས་རྒྱས་དངོས་སུ་ལགས་ན། དེའི་ཡོན་ཏན་ནི་བདག་གིས་བརྗོད་པར་རྔོ་ག་ལ་ཐོགས་ཏེ། བདེ་བར་གཤེགས་པའི་ཡོན་ཏན་ནམ་མཁའི་མཐའ་དབུས་ལྟར་ཟབ་རྒྱས་ཀྱི་འཇིངས་ལ་བདག་གིས་བསྟོད་ཚིག་གི་ཚོན་རིས་འགོད་པར་མི་ནུས་པའི་ཕྱིར་བསམ་གྱིས་མི་ཁྱབ་པའི་སྒོ་ནས་ཡང་དག་པར་བསྟོད་དོ། །འགྲན་ཟླ་མེད་པར་བཀུར་རོ། །ཚད་མེད་པར་བསྔགས་སོ། །དེ་ལྟ་བུའི་ཡང་དག་པར་རྫོགས་པའི་སངས་རྒྱས་སྐྱུ་ར་རིན་པོ་ཆེ་དེས་མཛད་པ་བཅུ་གཉིས་ཀྱི་ཐ་མ་ཞིང་འདིར་བསྟན་ཏེ། དངོས་ཀྱི་གདུལ་བྱ་དང་བསྟན་པ་དེ་ཉིད་སྒྲུབ་པ་པོ་ནུབ་སྟེ། རྗེས་སུ་འཇུག་པར་ཁས་ལེན་པ་ཀུན་ཡང་རྟོག་གེ་ལ་མངོན་པར་སྲེད་ཅིང་འཇིག་རྟེན་རྒྱང་འཕེན་གྱི་གཏམ་གསང་བར་བསྒྲིབས་ཏེ་རང་རང་གི་སློབ་མ་རྣམས་ལ་འདོམས་ཤིང༌། འཇིག་རྟེན་འདི་དང་ཕྱི་མའི་ནོར་ཆེན་ཀུན་འཇོམས་པར་བྱེད་པའི་ཆོམས་རྐུན་བླ་ན་མེད་པ་ཚེ་རབས་ཕྱི་མ་ཡོད་མེད་ཀྱི་ཐེ་ཚོམ་ཅུང་ཟད་འཚལ་བའི་ངོར། ཆ་ལུགས་དང་ཁྲུས་དང་གཙང་སྦྲ་ཙམ་གྱིས་ཚུལ་འཆོས་ནས་ཚུལ་འཆོས་ཀྱི་སྨིག་རྒྱུ་དེ་ཉིད་སྐྱེ་བའི་རྒྱ་མཚོ་མཐར་འབྱིན་གྱི་ཐར་པའི་གྲུ་ཆེན་དུ་འཁྲུལ་ཏེ་སྨིག་རྒྱུའི་འཁྲུལ་ཞབས་ཀྱི་མདུད་པ་དམ་པོས་བྱིས་པའི་སྐལ་བ་བློ་གཞོན་ནུ་རྟག་འཛིན་གྱི་ཡིད་དམ་རྒན་པོར་བཅིངས་ཏེ། ལྟ་གྲུབ་ཀྱི་ཕྱོགས་རིས་བརྒྱུད་པའི་ཁ་འཛིན་ལ་སོགས་ལ་བསྙད་པའི་ངལ་བ་འབྲས་བུ་མེད་པའི་བགྱི་བ་ལ་སྙིང་པོར་མཐོང་ནས་རང་ཕྱོགས་ལ་ལྷག་པར་ཆུམས་པའི་གོ་ཆ་དང༌། གཞན་ཕྱོགས་ལ་རྣམ་པར་འཚེ་བའི་མཚོན་ཆ་བཟུང་སྟེ་རྩོད་ལྡན་མཐར་ཐུག་པའི་དུས་ལ་བབ་པ་ན་སྐྱོབ་པ་འཇིག་རྟེན་གསུམ་གྱི་མགོན་པོ་དེ་ཉིད་ཀྱིས་ལུང་བསྟན་པ་དང་མཐུན་པར། དམ་པའི་ཆོས་སྨྲ་ཞིང་སྤྱོད་པ། སེམས་ཤིང་འཛིན་པ། དམ་པའི་ཆོས་ལ་བརྟེན་ཞིང་མཆོད་ལ་བྱ་བ་བྱེད་པ། རང་བཞིན་གྱི་དྲང་བ་དང་དག་པ། སྙིང་རྗེ་ཆེན་པོའི་ཆོས་ཅན། རྟག་ཏུ་དབེན་པའི་སྤྱོད་ཡུལ་གྱིས་གཞོལ་བ། དགེ་སློང་རྡོ་རྗེ་འཛིན་པ་དགེ་སློང་ཀུན་དགའ་རིན་ཆེན་ཞེས་བྱ་བའི་འཕགས་མཆོག་གཅིག་པུ་པ། འགྲན་ཟླ་མེད་པའི་སྟོན་པར་གྱུར་བ་ཞིག་དབུ་རུ་བྱང་གི་ཕྱོགས་འབྲི་སེ་བ་བྱང་ཆུབ་ཀྱི་གླིང་སེང་གེའི་ཁྲི་བཅུ་གསུམ་པར། བདུད་ཀྱི་སྡེ་ཕམ་པར་མཛད་པའི་རྡོ་རྗེ་དྲག་པོར་ཁྲོས་པའི་ཀྱིལ་མོ་སྐྱིལ་ཀྲུང་གཡོ་བ་མེད་པར་བཞད་པའི་དཔའ་བོ་ཆེན་པོ་ཞིག་བྱུང་སྟེ། དེ་ཡི་རྣམ་པར་ཐར་པ་ཅུང་ཟད་མཚོན་ན། སྐྱེ་བ་དང་ན་རྒ་འཆི་བའི་སྡེ་ཚོགས་ལས་རིང་དུ་གྲོལ་ཀྱང༌། སྡེ་དེ་ཉིད་ལ་ཞུགས་པའི་ཁུར་སྐྱེ་བོ་ཕལ་པའི་མིག་ལམ་དུ་བཀོད་དེ། སྐྱེ་དགུ་ཡོངས་ཀྱི་མ་འདྲེས་པའི་མཛའ་སྡུག་ཆེན་པོར་ལྷུན་གྱིས་གྲུབ་ནས་གཞལ་དུ་མེད་པའི་སེམས་ཅན་ཐམས་ཅད་བླ་ན་མེད་པའི་བྱང་ཆུབ་ཀྱི་མགྲོན་དུ་གཉེར་བ་ལ་ཞུམ་པ་མི་མངའ་བ། སྔགས་དང་སྨན་ཆེན་པོའི་རིག་པ། བཟོའི་གནས་རྣམ་པ་མང་པོ་ལ་སོགས་སྐྱེ་དགུ་ལ་ཐར་པའི་དོན་དུ་ཉེ་བར་མཁོ་བའི་ཐབས་མ་ལུས་པ་ཕུན་སུམ་ཚོགས་པའི་མཐར་ཕྱིན་ཏེ། འཇིག་རྟེན་གྱི་ཡ་མཚན་སྣ་ཚོགས་པ་ཇི་སྙེད་མཆིས་པའི་འབྱུང་ཁུངས་གཉིས་པ་མེད་པ། ལྟ་བ་ཐ་དད་པའི་མདུད་པ་རྣམས་དགྲོལ་ཞིང་གང་དང་གང་ལ་མོས་པ་སྣ་ཚོགས་པའི་ངོར། ཉི་ཟླ་དང་ཚངས་པ་དང་བརྒྱ་བྱིན་དང་འབྱུང་བ་ཆེན་པོ་ལ་སོགས་པར་རྫུ་འཕྲུལ་གྱིས་རྩེན་ཞིང༌། ནད་ཀྱི་གདུང་བ་མཐའ་དག་ལ་ནི་རྩིའི་མཆོག་དང༌། བྲོ་འཚལ་བས་མནར་རོ་ཅོག་ལ་རོ་བྲོ་བའི་མྱོང་བ་དང༌། མཚོན་གྱིས་གཙེས་ཤིང་གཤུངས་སོ་ཅོག་ལ་རེག་བྱ་འཇམ་པའི་བྱམས་པ་ལ་འགོད་པར་མཛད་ལ། འགྲོ་བ་དེ་ཐམས་ཅད་གནོད་པའི་སེམས་མེད་པ་ལ་གཟུད་ནས་ཕྱི་ནང་གི་གཡུལ་ཆེན་པོར་མི་གཏོགས་པར་འཛིན་དུ་འཇུག་སྟེ། སེམས་དཔའ་སྟོབས་པོ་ཆེ་དེས་ནི་འགྲོ་བ་མུ་མེད་པ་ཐམས་ཅད་བྱང་ཆུབ་ཀྱི་སེམས་ཁོ་ན་ལ་ཕྱོགས་གཅིག་ཏུ་བཟླུམ་ཞིང་འདུལ་བ་དང་དགའ་བ་བྱེད་པ་འབའ་ཞིག་ལས་གཞན་དུ་མི་དྲང་བ། དེའི་ཕྱིར་སངས་རྒྱས་ཀྱི་ཞིང་བསམ་གྱིས་མི་ཁྱབ་པ་ཇི་སྙེད་ན་དམྱལ་བའི་འཇིག་རྟེན་གྱི་ཞིང་བསམ་གྱིས་མི་ཁྱབ་པའི་བར་བསམས་བཞིན་དུ་ལུས་མཐའ་ཡས་ཤིང་ངག་སྣ་ཚོགས་ལ་སེམས་ཀྱི་ཏིང་ངེ་འཛིན་གྱི་གོ་འབྱམས་ཀླས་པས་འགྲོ་འོང་འཇུག་པ་མི་ཟད་པ། དེ་ཡང་གྱ་གྱུའི་ངང་ཚུལ་གྱིས་མ་ཡིན་ཏེ། ཟབ་མོའི་ངོ་བོ་ཉིད་ཀྱིས་འདོད་པའི་ལོངས་སྤྱོད་པ་རྣམས་དང༌། བསམ་གཏན་ལ་བསམ་གཏན་དུ་སྟོན་ཞིང་གཟུགས་མེད་པའི་སྐྱེ་མཆེད་ལ་སྐྱེ་མཆེད་དེ་ཉིད་ཀྱི་སྤྱོད་ཡུལ་ཡངས་པར་བསྟན་ཀྱང་བདུད་ཀྱི་གླགས་སུ་གྱུར་པའི་སྐབས་མི་སྟོན་པར། དཔེར་ན་འབར་བའི་ཕུང་པོ་མི་བཟད་པ་དུ་ལོང་དང་བཅས་པའི་དབུས་ན། པདྨ་གསར་པའི་འདབ་མ་དང་གེ་སར་དང་ཟེའུ་འབྲུ་དང་ལོ་འདབ་སྡོང་པོ་མ་ཉམས་པར་སྦྲང་རྩི་གཞོན་ནུའི་ཟིལ་པ་དང་བཅས་ནས་འདུག་པ་ལྟར། ངོ་མཚར་གྱི་སྙིང་པོའི་ཕྱིར་ཡང་དག་པའི་སྨན་ཡོན་ཆེན་པོ་ལ་འཇུག་པའི་དོན་དུ་ཡང་དག་པ་མ་ཡིན་པར་ཡང་སྟོན་ཏེ། སྐྱེ་བོ་རེག་བྱའི་འདོད་པ་ལ་སེམས་ཞུགས་པ་རྣམས་ལ་གཟུགས་འཚོང་དུ་བསྒྱུར་ཏེ། འདོད་ཆགས་ཀྱི་ལྕགས་ཀྱི་དྲངས་ནས་རྫོགས་པའི་སངས་རྒྱས་ཀྱི་ཡེ་ཤེས་ལ་འགོད་པ་དང༌། དེ་བཞིན་དུ་གྲོང་མི་དང་དེད་དཔོན་དང་མདུན་ན་འདོན་དང་གནའ་ཆེན་པོ་དང་རྒྱལ་ཚབ་གཞོན་ནུ་དང་རིགས་ཀྱི་སྤྱི་བོ་ནས་དབང་བསྐུར་བའི་རྒྱལ་པོ་ཆེན་པོ་དཔུང་གི་ཚོགས་ཡན་ལག་བཞིས་ལྷུན་ཆགས་པར་གྱུར་ཏེ། ཚུལ་དེ་དང་སྤྱོད་པ་དེ་ཉིད་ཀྱི་ཞགས་པས་དཀྲིས་ཏེ་བདེ་བར་གཤེགས་པའི་ཆོས་ཀྱི་སྐུར་རོ་གཅིག་ཏུ་སྡོམ་པ་དང༌། དབུལ་ཞིང་ཕོངས་པ་དག་ལ་འབྲུ་དང་དབྱིག་དང་ནོར་བུ་དང་གོས་ལ་སོགས་པ་མི་ཟད་པའི་གཏེར་ཆེན་པོར་སྒྲུབ་ཅིང༌། སྦྱིན་པ་དེའི་མཐུ་ལས་བྱང་ཆུབ་ཀྱི་སེམས་ངང་གིས་བསྐྱེད་པར་འགྱུར་ལ། གང་དམན་པའི་གནས་ལ་ང་རྒྱལ་དང་ཁེངས་པའི་དྲི་མས་སྦགས་པའི་ཕྲག་དོག་གི་མཆེ་བའི་དུག་རྩུབ་མོར་འཛིན་པ་ལ། མཆོག་གི་གནས་ཐོབ་པ་ལ་བསྙེམས་པ་ཡོངས་སུ་བཏང་བའི་སྨན་ཆེན་པོའི་ནུས་པ་མངར་པོར་བསྟན་པས་དྲེགས་པའི་མཆེ་དུག་རང་བཞིན་གྱིས་ཐུལ་བར་མཛད་པ། ཀུན་ནས་འཇིགས་ཤིང་དངངས་ལ་སྐྲག་ཅིང་སྐྱི་ཟ་བའི་སེམས་ཅན་གང་མཆིས་པ་རེ་རེའི་དྲུང་དུ་ཡང་མི་འཇིགས་པ་སྦྱིན་པའི་གོམ་སྟབས་དང༌། བར་ཆད་ཀྱི་ཕྱོགས་བསྡིགས་པའི་ཕྱག་རྒྱ་སྣ་ཚོགས་པའི་རོལ་པ་སྟོན་ཏེ། མདུན་ན་མོར་རྟག་པར་འཚོ་ཞིང་གཞེས་པ། མདོར་ན་འཇིགས་པ་སྲུང་བ་དང་ཉིད་ཀྱི་ཕྱིར་ཕ་རོལ་ཏུ་ཕྱིན་པ་དྲུག་སྤྱད་བཟོ་བའི་ལམ་དང་འབྲེལ་བའི་སྒོ་ནས་ལྷ་དང་ཕྱི་རོལ་པའི་དྲང་སྲོང་མངོན་པར་ཤེས་པ་ལྔས་དབང་འབྱོར་བ། དཀའ་ཐུབ་སྤྱོད་པས་ཚངས་པ་མགུ་བ་ལ་ནན་ཏན་དུ་སྟོན་པ་དང༌། གཞན་ཡང་བྲན་དང་གཡོག་དང་ཞོ་ཤས་འཚོ་བ་དང་སློབ་མ་ལ་ཉེ་བར་གནས་པ་དང་ལྷན་ཅིག་གནས་པའི་ཚུལ་གྱིས་ཀྱང་འགྲོ་བའི་ཡན་ལག་དུ་མས། སེམས་ཅན་གླེན་པ་དམ་པའི་ཆོས་ཀྱི་མིག་འབྲས་ལྡོངས་པ་རྣམས་ལ་སྣང་བ་ཆེན་པོ་ལ་བརྟོད་པར་ནུས་པའི་བློ་མིག་ཀུན་དགར་བྱེད་པ་གསལ་བར་བརྟོད་ཅིང༌། དེ་ལྟ་བུའི་སྨིན་པ་དང་གྲོལ་བ་དང་སློབ་མའི་ཚོགས་བསྡུ་བ་དང༌། བསྡུ་བའི་འབྲས་བུ་མཐས་མི་གཏུགས་པར་འཕེལ་བའི་ཡོན་ཏན་ནི་སངས་རྒྱས་བཅོམ་ལྡན་འདས་ནོངས་པ་ཐམས་ཅད་ཀྱིས་བཟུང་བ་མིན་པ་དེས་ཀྱང་བརྗོད་པར་དཀའ་ན་གཞན་ལྟ་ཅི་སྨོས། དེས་ན་བྱང་ཆུབ་སེམས་དཔའ་ཆེན་པོ་འདི་ལྟ་བུའི་སངས་རྒྱས་ཀྱི་ཞིང་ཀུན་ཏུ་བཟང་པོས་མཆོད་སྤྲིན་གྱི་དགེ་བས་འགེངས་པའི་ཚུལ་ཡང་མེ་ཏོག་དང་བདུག་པ་དང་སྤོས་དང་ཕྲེང་བ་དང་ཕྱེ་མ་དང་ན་བཟའ་དང་གདུགས་དང་བླ་བྲེ་དང་རིན་པོ་ཆེའི་རྒྱན་འཕྲེང་ཟ་རམ་ཚར་དང༌། རྒྱལ་མཚན་དང་བ་དན་དང་མལ་ཁྲི་དང་དར་གྱི་ལྡ་ལྡིའི་ཆུན་འཕྱང་ལ་སོགས་པ་རེ་རེ་བཞིན་གྲངས་ཀྱིས་མི་ལང་བ། དག་ཅིང་གསལ་ལ་སྲིད་དང་ཞེང་གི་རྒྱ་ཁྱོན་གྱི་ཚད་ཡོངས་སུ་དཔགས་པ་མིན་པ། དྭངས་ཤིང་འོད་ཟེར་སྣ་ཚོགས་སྤྲོ་བ་རྙིང་པར་མི་འགྱུར་ཞིང་ནག་ནོག་གི་ཁ་དོག་དང་ཡིད་དུ་མི་འོང་བའི་དབྱིབས་མི་ལེན་པ་རེ་རེ་ལས་ཀྱང་གྲངས་མེད་དུ་འཕེལ་ཞིང་མཁོ་བ་མིན་པའི་ཡོ་བྱད་དལ་བར་མི་གནས་པ། སངས་རྒྱས་ཀྱི་ཞིང་ཡོད་དོ་ཅོག་འབྱོར་ཚོགས་དེ་སྙེད་ཀྱིས་བར་མཚམས་མེད་པར་བཀྲམ་ཞིང་བདག་ཏུ་འཛིན་པ་མེད་པས་ཡོ་བྱད་དེ་དག་ཅི་དགའ་བར་མཆོད་ཅིང༌། དགྱེས་དགུར་རོལ་བའི་ཚིམ་པ་མུ་མེད་པ་དུས་ཇི་སྲིད་བར་རྟག་པར་དམ་པའི་དབང་པོར་གྱུར་པ་ལས་རྣམ་པར་འཕྲུལ་པ་ནི་དེའི་ངང་ཚུལ་གྱི་སྒོ་ནས་ཏེ། དེའི་བསོད་ནམས་ཀྱང་རང་གིར་བཞེས་པ་ལས་མ་ཡིན་གྱི། ཏིང་ངེ་འཛིན་གྱི་སྦྱོར་བའི་མཆོད་པས་བསྒྲུབས་པའི་མཆོག་གིས་བདུད་རྩི་དེ་ནི་འགྲོ་བ་མཐའ་དག་ལ་དེ་བཞིན་གཤེགས་པ་མཆོད་པའི་སྒོ་དང༌། སེམས་ཅན་མཐའ་ཡས་པ་ལ་གཏོང་བའི་སྒོ་དང༌། སྦྱངས་ཡོན་གྱི་རྙོགས་པ་དང་བྲལ་བའི་ཚུལ་གྱི་སྒོ་དང༌། མི་འཁྲུགས་པ་བཟོད་པའི་སྒོ་དང༌། བརྟུལ་ཕོད་པའི་དཀའ་བ་ལེན་པ་བརྩོན་པའི་སྒོ་དང༌། ཞི་བ་ལ་རྣལ་འབྱོར་དུ་འཇུག་པ་བསམ་གཏན་གྱི་སྒོ་དང༌། དོན་ལ་རྣམ་པར་ངེས་པ་ཡང་དག་པར་འབྱེད་པ་ཤེས་རབ་ཀྱི་སྒོ་དང༌། སྦྱང་བ་ལ་རྣམ་ལྡན་ཐབས་ཀྱི་སྒོ་དང༌། ཚངས་གནས་དང་མངོན་ཤེས་དག་པའི་སྒོ་དང༌། བསྡུ་བའི་དངོས་པོ་རྒྱུད་མི་སྡོད་པའི་སྒོ་དང༌། ཚོགས་རྣམ་པ་གཉིས་ངོམས་པ་མེད་པ་ལྟུང་བའི་སྒོ་དང༌། སྟོབས་དང་དབང་པོ་རྣམ་པར་བྱང་བའི་ལམ་གྱི་སྒོ་དང༌། བདེན་པ་བཞི་དང་རྣམ་པར་ཐར་པས་དགོས་དོན་སྒྲུབ་པའི་སྒོ་དང༌། འགོག་པ་ཆེན་པོ་མཚན་མ་ཆད་པའི་སྒོ་ལ་སོགས་ཀྱིས་ཕྱི་མོར་བྱིན་གྱི་བརླབས་ཏེ་འགྲོ་བ་ཇི་སྙེད་ལ་གཞུགས་པར་མཛད་དེ། བསམ་པ་དང་མཐུན་པར་འཇིག་རྟེན་ཆེན་པོའི་ཁ་ལོ་རང་དབང་དུ་བསྒྱུར་བ་ལ་ནི་སུས་ཀྱང་མཚན་མར་བཟུང་སྟེ་གནས་ག་གེ་དང༌། གང་ཟག་ཆེ་གེ་ལ་ཆོས་དེ་ཀེ་དང༌། རྒྱུད་སྦྱོང་ཚུལ་ཉེ་གེར་བྱས་པ་ལ་སོགས་ཕྱོགས་རེ་བ་གཅིག་གིས་ནི་དེའི་ཚད་གཞལ་བར་ཡང་མི་བཏུབ་ལ། དེ་ལྟར་དཔྱད་པར་བྱ་བ་རིག་པ་མིན་ཏེ། གང་གི་སེམས་ཅན་གྱི་ཁམས་མཐའ་ཡས་པ་ལ་གཅིག་ཏུ་སྨན་པ་ཀུན་ལ་མི་དམན་ཞིང༌། ཀུན་ལ་སྨན་པ་མཐའ་གཅིག་ཏུ་ངེས་པར་ཡང་མི་སྣང་བས། གང་ལ་ལེགས་པར་སྣང་བའི་སྤྱོད་ཚུལ་ཕྱོགས་རེ་བ་ཡང་ལེགས་པར་གྲུབ་པའི་ངོ་བོར་ཐེ་ཚོམ་དང་མ་བྲལ་ལ། གང་མི་ལེགས་པར་སྣང་བའི་སྤྱོད་ཚུལ་ཕྱོགས་རེ་བ་ཡང་སྤྱོད་ཚུལ་མི་ལེགས་པའི་ངོ་བོར་ཐེ་ཚོམ་དང་བྲལ་བའི་ཕྱིར། ཀུན་ཏུ་ཆགས་ཐོགས་མེད་པའི་ཡེ་ཤེས་ཀྱི་སྤྱན་མི་མངའ་བ་ཚུར་མཐོང་གི་བློ་དག་ནི་གཞལ་བྱ་འཇལ་བྱེད་མཚན་ཉིད་པ་མ་ཡིན་པའི་ཕྱིར། དབང་ཐོབ་པའི་སེམས་པ་ཆེན་པོ་རྣམས་ཀྱི་གཟུགས་དང་ཆོ་རིགས་དང་འཁོར་དང་ལོངས་སྤྱོད་དང་གདུལ་བྱ་དང༌། གནས་དང་ཆོས་དང་བཙུན་མོ་དང་སྲིད་ཀྱི་ཚུལ་དག་ཞི་བ་དང་དྲག་པོར་སྐྱོང་བ་ལ་རབ་ཏུ་བྱུང་བ་ཁོ་ན་དང༌། ཁྱིམ་པ་ཁོ་ན་དང༌། ཁྱིམ་དུ་གནས་པ་ཤས་ཆེ་ལ་རབ་ཏུ་བྱུང་བའི་ཕྱོགས་ཅུང་ཟད་འདྲེས་པ་དང༌། རབ་ཏུ་བྱུང་བ་ཤས་ཆེ་ལ་ཁྱིམ་དུ་གནས་པའི་ཕྱོགས་ཅུང་ཟད་འདྲེས་པ་དང༌། ཡང་རབ་ཏུ་བྱུང་བ་དང་ཁྱིམ་པའི་སྤྱོད་པ་འདྲེས་མར་ཆ་སྙོམས་ཏེ་གནས་པ་ལ་སོགས་ཀྱི་སྐྱེ་བོ་གང་གིས་ཀྱང་བློ་བསྡུར་མི་བཏུབ་ན། རྟོག་གེ་མི་བསྲུན་པ་ཕལ་པའི་བློས་རིགས་པ་དང་གཟུ་བོར་དཔྱོད་དེ་ཞེས་ཕྱོགས་རེ་བའི་ཡིད་གར་མི་འབབ་པའི་གསང་བ་རྨད་དུ་བྱུང་བ་ནི་སངས་རྒྱས་དང་བྱང་ཆུབ་སེམས་དཔའ་ཆེན་པོ་རྣམས་ཀྱི་ཐུན་མོངས་མ་ཡིན་པའི་སྤྱོད་ཡུལ་ཁོ་ནར་གྲུབ་ལ། མདོར་ན་མཚུངས་པ་མེད་པའི་རྣལ་འབྱོར་གྱི་དབང་ཕྱུག་དེ་ཉིད་ནི། རྡོ་རྗེའི་ལུས་རྣམ་སྨིན་གྱི་ཕུང་པོ་སྒྲིབ་བྲལ་དུ་བྱས་པའི་མཚན་དཔེའི་གཟི་འོད་ཅན་མཐོང་ན་རབ་ཏུ་དགའ་བའི་ས་ལ་གྲུབ་པར་མཛད་ལ། གསང་སྔགས་བླ་ན་མེད་པའི་ཕྱག་རྒྱའི་རྒྱས་བཅིངས་པའི་འགྱུར་ཁུགས་སྟོང་ཕྲག་བརྒྱད་ཅུ་རྩ་བཞིའི་གནས་དང་ཉེ་བའི་གནས་ཀྱི་མིང་ཅན་གྱིས་ས་བཅུ་གསུམ་གྱི་ཐེམ་སྐས་ལ་འཛེག་ཏུ་བཅུག་ནས་རྣམ་པར་མི་རྟོག་པ་མ་ཧཱ་མུ་དྲ་ཐུགས་ཀྱི་ཉིང་ཁུ། རྗེ་བཙུན་སྒམ་པོ་པ་དང༌། དཔལ་ཕག་མོ་གྲུ་པ་དང༌། རྗེ་འཇིག་རྟེན་གསུམ་གྱི་མགོན་པོ་ལ་སོགས་པ་འཁོར་ལོའི་དབང་ཕྱུག་རྣམས་ཀྱི་འོད་གསལ་བའི་རིམ་པ་མ་ལུས་པ་ཆོ་ག་ཟབ་མོའི་སྒོ་ནས་སྐལ་ལྡན་གྱི་སློབ་མ་ལ་སྐད་ཅིག་སྩལ་བར་མཛད་པས་སྒྲུབ་བརྒྱུད་རིན་པོ་ཆེའི་སྲོལ་མ་ཉམས་པར་རྒྱལ་བ་འབྲི་ཁུང་པའི་ཆོས་ཀྱི་འཁོར་ལོ་རྩིབས་བརྒྱ་སྟོང་བསྒྱུར་བར་འགྱུར་བ་དེ་སྙེད་ཀྱི་བསྟན་པ་གསལ་བྱེད་རྩིབས་སྟོང་པ་ཅན། གདུང་རབས་དྲི་བྲལ་གསེར་གྱི་མུ་ཁྱུད་འགྱུར་བ་མེད་པ་འཁོར་མར་འབྱུང་བའི་རྟོགས་ལྡན་རྣལ་འབྱོར་གྱི་དབང་ཕྱུག་བར་མ་ཆད་དུ་བྱོན་པའི་རྒྱལ་ཐབས་བླ་ན་མེད་པར་སྐྱོང་བ་ལ་རྗེ་འདི་པ་ལྟ་བུ་ནི་དུས་གསུམ་དུ་འབྱུང་བར་དཀའོ་ཞེས་སྲིད་པ་དང་ཞི་བ་ན་གནས་པའི་རྒྱུད་ཚོད་བླ་ན་མེད་པ་ཀུན་གྱིས་ཀྱང་གླགས་ཅོར་དུ་སྒྲོགས་པ་གང་ཡིན་པ་དེ་ནི། དགུང་མི་ལོ་ལྔ་བཅུ་ང་གསུམ་གྱི་བར་དུ་མཆོག་གི་སྤྲུལ་སྐུ་མཛད་དེ། རང་གཞན་གྱི་སྐྱེ་དགུ་དཔག་ཏུ་མེད་པ་བྱང་ཆུབ་ཏུ་བསྒྱུར་ཞིང༌། བདག་གཞན་གྱི་རྒྱུད་ལ་ཚོགས་གཉིས་ཀྱི་བསོད་ནམས་ཟབ་ཅིང་མུ་མེད་པ་རྒྱས་པར་འདོད་དེ་དེ་འབྲེལ་བ་ཐོགས་ཚད་ལ་ཀུན་ནས་འབྱུང་བའི་ཁོང་གཅོང་ཞི་བའི་དཔྱད་འཇམ་པོ་བསྟན་ལ། དཀའ་ཐུབ་ལྔ་པ་དང་ཁྱི་དང་བ་ལང་གི་བརྟུལ་ཞུགས་དང༌། ཉེར་རེག་གི་ཆོ་ག་ལ་རིམ་གྲོར་བགྱིད་ཅིང་ཙོག་པུར་འདུག་ནས་སེམས་ཀྱི་ཚེར་མ་རྣོན་པོར་ཕུག་ནས་དྲག་ཤུལ་གྱི་དཔུང་རྒྱུ་ཐབས་ཅན་ལོག་པའི་བསམ་སྦྱོར་དེ་དག་གི་རབ་ཏུ་རྒོལ་བ་དང༌། རང་རང་གི་སྲོག་སྔགས་ཀྱིས་མནའ་འདོར་དུ་བཅུག་སྟེ་ཕྱིར་སྤོང་གི་ཡིད་དམ་ལ་འགོད་པའི་མཐུ་ཆེན་པོ་མངའ་བརྙེས་ཏེ། ཡེ་ཤེས་ཀྱི་མགོན་པོ་ཕྱག་བཞི་པ་ལྕམ་དྲལ་དང༌། ཡེ་ཤེས་ཀྱི་མཁའ་འགྲོ་མ་ཨ་ཕྱི་ཆོས་ཀྱི་སྒྲོན་མ་ལ་སོགས་པ་ཞི་དྲག་གི་སྐུ་གསུང་ཐུགས་ཡོན་ཏན་ཕྲིན་ལས་མཐའ་ཡས་པ་མི་ཟད་རྒྱན་གྱི་འཁོར་ལོ་མངའ་བ་རྣམས་ཀྱང་རྗེ་བཙུན་འདི་ཉིད་ཀྱིས་ཆབ་ཚིག་སྙན་གྱི་གདུབ་ཀོར་དུ་འབྲལ་བ་མེད་པར་བཟུང་ནས་ཇི་སྲིད་ནམ་མཁའ་མ་ཞིག་གི་བར་རྒྱལ་བ་འབྲི་ཁུང་པའི་བསྟན་པ་ལྷ་དང་བླ་མ་ཡིད་དམ་དཔའ་བོ་མཁའ་འགྲོ་ཆོས་སྐྱོང་སྲུང་མ་དཀོན་མཆོག་རྒྱ་མཚོའི་བྱིན་བརླབས་ལས་མི་ཉམས་པར་ཡོད་པ་འདི་ནི་སྐྱོབ་པ་ཀུན་དགའ་རིན་ཆེན་གྱི་བཀའ་དྲིན་ལགས་པས། རྣམ་པར་ཐར་པ་འདི་ནི་ཆེས་ཆེ་བ་ལགས་སོ། །དེ་ལྟ་བུའི་སེམས་དཔའ་ཆེན་པོ་དེ་ཉིད་ཀྱང་མཁའ་ཁྱབ་ཀྱི་འགོག་པ་ཆེན་པོ་ལ་སྙོམས་པར་ཞུགས་ཏེ། རང་དོན་དམ་པ་ཆོས་ཀྱི་སྐུ་དང་གཞན་དོན་དམ་པ་གཟུགས་ཀྱི་སྐུ་གཉིས་མངོན་སུམ་དུ་མཛད་ནས་སྐུ་གདུང་གཞལ་དུ་མེད་པའི་ནོར་བུ་རིན་པོ་ཆེ་ནི་རིལ་པོ་གཅིག་ཏུ་བཞུགས་སུ་གསོལ་བ་ཡང༌། སྤྱིར་སྐྱེ་དགུ་ཐམས་ཅད་ཀྱི་ཕན་བདེའི་རྩ་ལག་ཏུ་གྱུར་པ་དང༌། ཁྱད་པར་རྒྱལ་བ་འབྲི་ཁུང་པའི་བསྟན་པ་ལ་ཞུགས་སོ་འཚལ་གྱིས་ཚོགས་གཉིས་ཀྱི་ཞིང་མཆོག་ཏུ་གྱུར་པ་འདི་ཉིད་ཧྲིལ་པོར་མཆོད་སྡོང་དུ་འཛུགས་རིགས་པས། སྐལ་བའི་ནོར་ཅན་རྣམས་ཞིང་མཆོག་དམ་པ་འདི་ཉིད་ལ་བསགས་སྦྱང་གི་ཡུལ་དུ་ནན་ཏན་མཛོད་ཅེས་ཁོ་བོ་སྨྲའོ། །དེ་ལྟར་སྐྱོབ་པ་རིན་པོ་ཆེ་འཇིག་རྟེན་གསུམ་གྱི་མགོན་པོའི་བསྟན་པ་ལ་བྱི་དོར་གྱི་ཐེག་པ་ཆེན་པོ་ཀུན་དགའ་རིན་ཆེན་གྱི་རྣམ་པར་ཐར་པ་འདི་ནི། རྗེ་དེ་ཉིད་ཀྱི་དབོན་སྒོམ་པ་ཆེན་པོ་མགོན་པོ་རྒྱལ་མཚན་པས་བདག་ཀརྨ་པའི་མཚན་གྱི་ས་བྱིན་གྱིས་བརླབས་པ་མི་བསྐྱོད་རྡོ་རྗེ་ལ་སྦྱོར་དགོས་ཞེས་གསོལ་བ་བཏབ་པའི་ངོར་ལེགས་པར་སྦྱར་བ་སྟེ། འདི་ཉིད་སྦྱོར་བའི་དུས་ནི་རྗེ་གོང་མ་ཀུན་དགའི་ཞལ་སྔ་ནས་ཀྱི་གདན་རབས་གཉིས་པ། སྤྱིར་སྐྱུ་རའི་གདུང་རབས་བཅོ་ལྔ་པ་རྗེ་བཙུན་རིན་པོ་ཆེ་རྣམ་པར་རྒྱལ་བ་ཆོས་ཀྱི་གྲགས་པ་ཤེས་བྱའི་གནས་ལ་གསལ་བར་ལྟ་བའི་སྤྱན་སྔ་བ་དེ་ཉིད་དགུང་ལོ་ཉི་ཤུར་བབ་པ་ན་སྨོས་པ་ཡིན་ལ། སྤྱན་སྔ་དེ་ལ་ཡང་ཆེ་བའི་ཡོན་ཏན་ཇི་ལྟ་བུ་མངའ་ན། མཚན་དང་དཔེ་བྱད་ཕུན་སུམ་ཚོགས་པ། གསུང་གྲོང་ཁྱེར་བ་སྨྲ་བའི་སྐད་དུ་མི་སྨྲ་བ་བསྟན་བཅོས་ཀྱི་གྲགས་པ་ལྟར་བརྗོད་ཅིང༌། ཐུགས་སྙིང་རྗེ་ཆེན་པོའི་རང་བཞིན་ཅན་འཁོན་དུ་འཛིན་པ་དང༌། ཡོ་བྱད་ལ་ཆགས་པ་བྲལ་བ། ང་རྒྱལ་ཞིང་མཐོན་པོའི་སྙེམས་པས་དབེན་པ། རྒྱལ་སྲིད་དང་མངའ་ཐང་གི་འབྱོར་པ་ལ་ཐུགས་ངེས་པར་འབྱུང་ནས་གཅིག་ཏུ་དབེན་པ་ལ་གཞོལ་བ། འགྲན་མཐོར་དང་རྩུབ་མོའི་ཚིག་སྤངས་ཏེ་བརྣབ་སེམས་དང་གཞན་རྒྱུད་ཀྱི་ཉེས་པ་ལ་མ་གཟིགས་པ། རང་བཞིན་གྱི་མཛའ་བ་བརྟན་པ། སྐྱེ་བོ་དམན་པས་གཤེ་སྐུར་གྱི་ཡ་གད་དུ་བྱས་ཀྱང་བཞིན་མི་འགྱུར་ཞིང་འཚེ་བའི་སེམས་མི་འཆར་ལ། གཡོ་དང་སྒྱུ་ཡིས་སྐྱེ་བོ་བསླུ་བའི་ངག་ཆོད་པ། མཆོད་པར་འོས་པ་ལ་གོང་མར་འཛིན་ཅིང་བཤེས་སུ་བཟུང་བ་ལ་ཁ་ན་མ་ཐོ་བ་མེད་པས་ཕན་འདོགས་པ། དམན་པའི་ས་པ་ལ་ཁྱད་གསོད་ཀྱིས་ཡིད་མི་འབེབས་པ། དགྲར་འཛིན་པ་ལའང་ཐུགས་ཀུན་ཏུ་སྙོམས་པ་སྟེ། སྐྱེས་བུ་ཆེན་པོའི་རྣམ་པར་ཐར་པ་བློས་གཞལ་བ་དཀའ་བར་སྣང་ངོ༌། །འདིར་འབད་དགེ་བས་འགྲོ་བ་ཐམས་ཅད་སྐྱོབ་པ་འཇིག་རྟེན་གསུམ་གྱི་མགོན་པོ་འབྲི་ཁུང་པའི་གོ་འཕང་ཐོབ་པར་གྱུར་ཅིག། །།མངྒ་ལཾ།